

ROJAS NOVADA DOME

**Rojas Mūzikas un mākslas skola**

Reģistrācijas Nr. 4174902332

Strauta iela 2, Roja, Rojas novads, Latvija, LV - 3264

Tālrunis: +37128321318, +37163291808, fakss: +371 63291809, e - pasts: mms@roja.lv

**IEKŠĒJIE NOTEIKUMI**

ROJĀ

2019.gada 16.augustā Nr. 4/2019

**IEKŠĒJĀS KĀRTĪBAS NOTEIKUMI IZGLĪTOJAMAJIEM**

Izdoti saskaņā ar

Izglītības likuma 54. un 55. pantu

**I Vispārīgie jautājumi**

1. Rojas Mūzikas un mākslas skolas (turpmāk – Izglītības iestāde) iekšējās kārtības noteikumi izstrādāti saskaņā ar Izglītības likumu, Profesionālās izglītības likumu, Bērnu tiesību aizsardzības likumu, Ministru kabineta noteikumiem Nr. 492 “Kārtība, kādā nodrošināma izglītojamo drošība izglītības iestādēs un to organizētajos pasākumos”, Rojas Mūzikas un mākslas izglītības iestādes Nolikumu.
2. Noteikumi nosaka izglītojamo izglītības procesa organizāciju, izglītojamo darba kārtības noteikumus, izglītojamo tiesības, pienākumus un atbildību, izglītojamo pamudinājumu un apbalvojumu sistēmu, atbildīgos un kārtību, kādā izglītojamie tiek iepazīstināti ar iekšējās kārtības noteikumiem, kā arī par vecāku/ aizbildņu (turpmāk – vecāki) saistībām.
3. Iekšējās kārtības noteikumi nodrošina izglītojamo drošību un viņu tiesību ievērošanu.
4. Noteikumu ievērošana visiem izglītojamajiem obligāta.

5. Izglītības iestādes vadība nodrošina iekšējās kārtības noteikumu pieejamību ikvienam izglītojamajam.

**II Izglītības iestādes vadība**

6. Izglītības iestādes vadība organizē darbu atbilstoši likumdošanas aktiem, kā arī šiem noteikumiem. Darba vide un darba apstākļi atbilst valsts apstiprinātiem darba aizsardzības, darba higiēnas normatīvu prasībām un valsts ugunsdrošības noteikumiem. Izglītības iestādē ir atbildīgā persona par darba drošību un aizsardzību, kura izstrādā darba drošības instrukcijas izglītojamajiem.

7. Nosaka izglītojamo pienākumus un tiesības.

8. Ar rīkojumu nosaka kārtību, kādā organizējams mācību un radošais darbs.

**III Darba dienas organizācija**

1. Rojas Mūzikas un mākslas skolā noteikta 5 dienu darba nedēļa. Atsevišķos gadījumos

sestdienās, saskaņojot ar izglītības iestādes direktoru.

1. Darba dienas ilgums no plkst. 12.00 – 20.00
2. Izglītojamie ierodas skolā ne vēlāk kā 5 minūtes pirms stundas sākuma, atstājot virsdrēbes garderobē, dodas uz pirmo mācību stundu.
3. Katras klases un izglītojamo individuālās stundas tiek paredzētas Izglītības iestādes stundu sarakstā. Mācību stundas notiek stundu sarakstā norādītajās telpās.
4. Stundu izmaiņu gadījumā nodarbību telpu norāda direktora vietnieks izglītības jomā.
5. Pēc mācību stundām izglītojamie, ja nav nodarbināti klases vai izglītības iestādes pasākumos, atstāj Izglītības iestādi.
6. Nepiederošas personas drīkst ienākt Izglītības iestādē reģistrējoties pie Izglītības iestādes administrācijas.

**IV Mācību darba organizācija**

1. Mācību stundas garums 40 minūtes.
2. Stundu sakārtojums pa laikiem:

1. STUNDA 12.10 – 12.50

2. STUNDA 12.55 – 13.35

3. STUNDA 13.40 – 14.20

4. STUNDA 14.25 – 15.05

5. STUNDA 15.10 – 15.50

6. STUNDA 15.55 – 16.35

7. STUNDA 16.40 – 17.20

8. STUNDA 17.25 – 18.05

9. STUNDA 18.10 – 18.50

10.STUNDA 18.55 – 19.35

18. Mācību gada sākumu, nobeigumu un brīvlaikus nosaka Latvijas Republikas IZM ar savu rīkojumu.

19. Ja izglītojamais nav sagatavojis mājas uzdevumu, tad par to pedagogs jābrīdina pirms stundas sākuma.

20. Par kavējumiem izglītojamie informē Izglītības iestādes administrāciju vai pedagogu, pirms mācību stundām.

21.Vecāku pienākums ir ziņot par sava bērna prombūtni slimības vai citu nopietnu apstākļu dēļ specialitātes pedagogam no kavējuma brīža.

22. Kavējumu attaisnojošie dokumenti:

- ārsta vai stacionāra izziņa;

- vecāku rakstīta zīme (līdz trim kavētām dienām) ar norādītiem kavējuma iemesliem;

- valsts, pašvaldības vai citas iestādes apliecinošs dokuments.

23. Izglītojamajiem ir dienasgrāmatas, kur tiek ierakstīti mācību sasniegumi un veicamie darbi, paralēli Skolvadības sistēmai “E-klase”.

24. Semestra beigās izglītojamajiem tiek izsniegtas liecības.

**V Izglītojamo tiesības un pienākumi**

25. Izglītojamā **tiesības**:

25.1. apgūt mūzikas vai mākslas izglītības programmas;

25.2. izglītības procesā brīvi izteikt un aizstāvēt savas domas un uzskatus;

25.3. izglītības procesā izmantot Izglītības iestādes telpas un mācību līdzekļus;

25.4. saņemt informāciju par visiem ar izglītības programmu apguvi Izglītības iestādē saistītiem jautājumiem;

25.5. piedalīties sabiedriskajā darbībā;

25.6. saņemt motivētu savu zināšanu novērtējumu;

25.7. saņemt pedagoga palīdzību mācību apguvē.

26. Izglītojamajam ir tiesības:

26.1. uz netraucētu darbu mācību stundās, uz radošo spēju attīstību un sevis pilnveidošanu izvēlētajā izglītības programmā.

26.2. uz nodrošinātu veselības un dzīvības aizsardzību skolā un organizētajos pasākumos;

26.3. uz personas brīvību, goda un cieņas neaizskaramību, nacionālo identitāti un ticības brīvību.

27. Iegūt kvalitatīvas zināšanas profesionālās ievirzes izglītības programmās, interešu izglītības programmās, saņemt paskaidrojumus jaunās vielas, iemaņu apguvē, mācību stundu laikā.

28. Saņemt no pedagogiem savlaicīgu informāciju par pārbaudes darbu un to saturu, atteikties no vairāk par diviem pārbaudes darbiem dienā izglītības iestādē.

29. Par īrētajiem izglītības iestādes mūzikas instrumentiem ir noteikta Rojas novada domes apstiprināta īres maksa.

30. Saņemt valsts apmaksātu neatliekamo medicīnisko palīdzību.

31. Atklāti izteikt savu argumentētu viedokli, paust savu attieksmi.

32. Domstarpību gadījumā lūgt palīdzību izglītības iestādes administrācijai.

33. Piedalīties sabiedriskajā darbībā, rosināt organizēt svētkus, koncertus, izstādes un citus pasākumus.

34. Pārstāvēt skolu dažāda mēroga pasākumos, konkursos, skatēs, koncertos, izstādēs u.c. pasākumos.

35.Izglītojamā **pienākumi**:

35.1. mācīties, lai apgūtu mūzikas vai mākslas izglītības programmas;

35.2. pēc savām spējām un interesēm pārstāvēt Izglītības iestādi dažādos radošajos pasākumos – koncertos, konkursos, festivālos, skatēs, izstādēs u.c.;

35.3. ievērot Izglītības iestādes nolikumu un iekšējās kārtības noteikumus;

35.4. ar cieņu izturēties pret valsti, sabiedrību un Izglītības iestādi, tās darbiniekiem un pedagogiem;

35.5. uzņemties personīgu atbildību par savām mācībām un uzvedību Izglītības iestādē;

35.6. cienīt Izglītības iestādes tradīcijas;

35.7. uzvesties un darboties saskaņā ar sabiedrībā pieņemtām morāles un ētikas normām;

35.8. saudzēt iestādes mantu, aprīkojumu, dabu un apkārtējo vidi;

35.9. veidot sava rakstura īpašības – mērķtiecību, gribasspēku, neatlaidību mērķu sasniegšanā;

35.10. nekavēt mācību stundas bez attaisnojoša iemesla;

35.11. ievērot klasesbiedru un skolasbiedru tiesības uz netraucētu izglītības programmas apguvi;

35.12. ievērot pedagogu tiesības uz apzināti netraucētu mācību stundu un ārpusstundu nodarbību organizēšanu un vadīšanu;

35.13.atbildēt par savu rīcību un pilnveidot pašdisciplīnu;

35.14.izpildīt izglītības iestādes vadības, priekšmetu skolotāju, izglītības iestādes tehniskā personāla un dežurantu prasības;

35.15. precīzi ievērot drošības instrukcijas: ugunsdrošības, elektrodrošības, ceļu satiksmes, uzvedības uz ūdens un uz ledus, uzvedību masu pasākumu laikā, katras konkrētas telpas un mācību tehnisko līdzekļu lietošanas noteikumus un pedagoga prasības;

35.16. precīzi ievērot rīcības kārtību ārkārtas situācijas gadījumā, vadoties pēc izglītības iestādes evakuācijas/ rīcības plāniem (atrodas izglītības iestādes gaitenī). Zināt operatīvo dienestu tālruņus, nepieciešamības gadījumā tos var atrast pie evakuācijas plāniem;

35.17. izturēties ar cieņu pret savu un citu īpašumu;

35.18. fiziski, morāli un psiholoģiski neietekmēt izglītojamos, pedagogus un izglītības iestādes personālu.

35.19. būt laipniem, taktiskiem un pieklājīgiem.

35.20. starpbrīžos bez atļaujas neatstāt izglītības iestādes teritoriju;

35.21. mācību stundas laikā atrasties mācību telpā un to neatstāt bez pedagoga atļaujas;

35.22. ievērot apģērba kultūru, ģērbties atbilstoši laika apstākļiem, ievērot tīrību un higiēnas normas. Rudens, ziemas un pavasara mitrajā sezonā, nodrošināties ar maiņas apaviem. Uz koncertiem, eksāmeniem, ieskaitēm ierasties atbilstošā svētku apģērbā (zēniem - kostīma bikses un krekls vai uzvalks, kurpes, meitenēm - svārki vai kleita līdz ceļgalam vai bikses un blūze, kurpes, atbilstošs matu sakārtojums);

35.23. Regulāri uzrādīt vecākiem dienasgrāmatas, liecības, vecākiem adresētus informatīvos ziņojumus;

35.24. Apmeklēt izglītības iestādē organizētos koncertus un izstādes.

35.25. Neapdraudēt savu un citu drošību un veselību, neienest skolā dzīvībai bīstamus priekšmetus.

35.26. Neienest un nelietot narkotikas, toksiskas vielas un alkoholu, nelietot necenzētus vārdus, nesmēķēt izglītības iestādes telpās un tās teritorijā.

35.27. Neaicināt draugus un paziņas izglītības iestādes telpās stundu laikā, neievest skolā mājdzīvniekus, vai citus dzīvniekus, putnus.

35.28. Izglītības iestādes telpās nenodarboties ar azartspēlēm.

**35.29. Mācību stundu laikā izslēgt mobilos telefonus.**

**VI Darba kārtība klasēs**

36. Klasē un darbnīcās drīkst ieiet tikai pedagoga pavadībā.

37. Gatavojoties darbam, jāieņem darba vieta, jāpārbauda darba vietas, darbarīku, aprīkojuma kārtība.

38. Stundu laikā aizliegts:

38.1. bez atļaujas staigāt pa klasi;

38.2. rotaļāties ar darba rīkiem, instrumentiem, mācību materiāliem;

38.3. mainīties darbavietām;

38.4. grozīt darbgalda rokturus, sviras, bez atļaujas ieslēgt elektriskās ierīces, darbgaldus, elektroiekārtas;

**39. Mācību procesa laikā aizliegts lietot mobilos tālruņus. Ir atļauts starpbrīžos izmantot mobilo** **tālruni zvanīšanai.**

40. Darbam paredzētie materiāli jāizmanto ekonomiski un taupīgi.

41. Pirms sākt strādāt ar jaunu darbarīku, darbgaldu, iekārtu, instrumentu, jāiepazīstas ar tā uzbūvi un pareizu lietošanu.

42. Stingri jāievēro visi pedagoga norādījumi par darba rīku, instrumentu, iekārtu lietošanu un pareiziem lietošanas paņēmieniem.

43. Darba laikā par gūto traumu vai iekārtu, ierīces, instrumentu bojājumu, nekavējoties jāziņo pedagogam.

44. Nodarbību beidzot, jānotīra un jāsakārto darbavieta. Jāuzrāda skolotājam veiktais darbs.

45. Mācību klasēs drīkst atrasties izglītojamo mācību procesā radīti darbi – gleznas, māla veidojumi, instalācijas, kā arī personīgās mantas- mūzikas instrumenti, portatīvie datori un citas informāciju tehnoloģiju iekārtas, kas nepieciešamas mācību procesa norisei.

**VII Darba kārtības noteikumi skolas garderobē**

46. Rojas Mūzikas un mākslas skolas telpās vēlams lietot maiņas apavus, kurus uzglabā Garderobē.

47. Garderobē drīkst uzglabāt tikai āra apģērbu un apavus.

48. Garderobe nedrīkst uzglabāt skolas somas, sporta somas, dažādu inventāru, mūzikas instrumentus – tos uzglabā speciāli izvietotā nodalījumā Izglītības iestādes foajē.

49. Katra mēneša beigās ieteikums dežurantiem pārskatīt atstātās mantas. Atstātās mantas garderobē tiek uzglabātas vienu kalendāro mēnesi.

**VIII Izglītojamo zināšanu un prasmju vērtēšanas kārtība**

50. Izglītojamo mācību sasniegumi tiek vērtēti 10 ballu sistēmā, ievērojot Izglītības iestādes Iekšējos noteikumus par mācību sasniegumu vērtēšanu, kritērijiem un kārtību, audzēkņu pārcelšanu nākamajā klasē, audzēkņu atskaitīšanu.

51. Izglītojamo vērtēšanas pārbaudes veidi:

51.1. Mūzikas nodaļā:

- kontrolstunda,

- ieskaite,

- mācību koncerts,

- konkurss,

- eksāmens.

51.2. Mākslas nodaļā:

- starpskate,

- skate,

- konkurss,

- eksāmens.

52. Izglītojamo vērtēšana tiek fiksēta sekojošā dokumentācijā: dienasgrāmatā (ja tāda paredzēta), Skolvadības sistēmā “E-klase”, protokolā, izglītojamo personas lietā, liecībā un apliecībā par profesionālās ievirzes izglītību.

53. Izglītojamo vērtēšanu kontrolstundās veic mācību priekšmeta skolotājs. Mācību priekšmetos, kuros ir ieskaites, mācību koncerti, starpskates, skates un eksāmeni, izglītojamos vērtē komisija vismaz 3 pedagogu sastāvā.

**IX Izglītojamo pārcelšanas kārtība nākamajā klasē**

54. Izglītojamo pārcelšana nākamajā klasē notiek pamatojoties uz sekojošo:

54.1. izglītojamo mācību gadā iegūtās atzīmes mācību priekšmetos nav zemākas par četrām ballēm;

54.2. izglītojamie ir piedalījušies visos zināšanu un prasmju pārbaudījumos;

54.3. ja izglītojamā zināšanu un prasmju līmenis ir atbilstošs, tas var tikt pārcelts nākamajā klasē mācību gada vidū, nokārtojot visus pārbaudes darbus par attiecīgo mācību gadu;

55. Izglītojamo zināšanu un prasmju pārbaudei mācību gada noslēgumā var noteikt papildus termiņus sekojošos gadījumos:

55.1. slimības vai citu attaisnojošu iemeslu dēļ;

55.2. zināšanu un prasmju vērtējums vienā mācību priekšmetā ir zemāks par četrām ballēm.

56. Izglītojamo pārcelšana notiek ar Izglītības iestādes direktora rīkojumu, pamatojoties uz pedagoģiskās padomes lēmumu.

**X Izglītojamo atskaitīšanas kārtība**

57. Audzēkni, kurš semestrī bez attaisnojoša iemesla ir kavējis 25% no mācību plānā paredzētā stundu skaita, līdz ar to neizpildot mācību programmas prasības, var atskaitīt no skolas rakstiski informējot audzēkņa vecākus;

58. Audzēkni, kurš bez attaisnojoša iemesla sistemātiski neizpilda mācību priekšmetu programmas prasības, no skolas var atskaitīt mācību gada laikā, par to rakstiski informējot audzēkņa vecākus;

59. Audzēkni, kurš pēc atkārtotas zināšanu un prasmju pārbaudes ir saņēmis nepietiekamu vērtējumu, atskaita no skolas, par to rakstiski brīdinot audzēkņa vecākus;

60. Audzēkni, kurš uz atkārtotu zināšanu un prasmju pārbaudi nav ieradies, var atskaitīt no skolas;

61. Audzēkni, pamatojoties uz vecāku iesniegumu, kurā norādīti iemesli, no skolas var atskaitīt ar direktora rīkojumu bez pedagoģiskās padomes lēmuma;

62. Audzēkni, kurš neapmierinoši uzvedas (ir pārkāpis iekšējās kārtības noteikumus), no skolas var atskaitīt mācību gada laikā, par to brīdinot audzēkņa vecākus;

63. Atskaitīšana notiek uz pedagoģiskās padomes sēdes lēmuma pamata, kas tiek apstiprināts ar direktora rīkojumu.

**XI Pamudinājumi un apbalvojumi**

64. Izglītības iestādes vadība var noteikt izglītojamajiem pamudinājumus un apbalvojumus, par sasniegumiem mācību un radošajā darbā:

64.1. izsakot pateicību;

64.2. apbalvojot ar dāvanu;

64.3. apbalvojot ar Izglītības iestādes Goda rakstu (Atzinības rakstu vai citu Iestādes apbalvojumu);

64.4. izsakot pateicību izglītojamā vecākiem;

64.5. Iesakot apbalvot ar Rojas novada domes, Kultūras ministrijas, valdības un valsts apbalvojumiem.

**XII Atbildīgie un kārtība, kādā izglītojamie tiek iepazīstināti**

**ar iekšējās kārtības noteikumiem**

65. Specialitātes pedagogi iepazīstina izglītojamos ar Izglītības iestādes iekšējās kārtības noteikumiem katra mācību pusgada pirmajā nedēļā. Iekšējās kārtības noteikumi tiek atkārtoti pārrunāti un precizēti gadījumā, ja radusies iekšējās kārtības pārkāpumu situācija. Par noteikumu iepazīstināšanas/ pārrunāšanas faktu pedagogs veic ierakstu Skolvadības sistemā “E-klase”, izglītojamie parakstās par to ievērošanu šī dokumenta pielikumā.

66. Drošības instrukcijas par ugunsdrošību, par elektrodrošību, par pirmās palīdzības sniegšanu tiek veiktas ne retāk kā reizi gadā. To veic specialitātes pedagogs, par informēšanu izglītojamie parakstās instruktāžu žurnālā.

67. Pirms došanās izglītības iestādes organizētajās ekskursijās, izbraukumos vai pārgājienos grupas vadītājs instruē izglītojamos par kārtības noteikumiem pasākumā. Par noteikumu pārrunāšanas faktu tiek veikts ieraksts žurnālā, izglītojamie parakstās par to ievērošanu.

68. Drošības instrukcijas par drošību masu pasākumos tiek veiktas ne retāk kā vienu reizi gadā.

69. Drošības instrukcijas personālam veic atbildīgā persona darba aizsardzībā.

**XIII Rīcība ekstremālos apstākļos**

70. Ugunsgrēka gadījumā saskaņā ar atbilstošo instrukciju, ievērot atbildīgo personu norādījumus. Pamanot ugunsgrēka cēloni nekavējoši paziņot jebkuram izglītības iestādes darbiniekam.

71. Plūdu, vētras vai citas nepārvaramas varas gadījumā pakļauties attiecīgo atbildīgo personu rīkojumiem un drošības instrukcijām.

72. Saņemot anonīmu ziņojumu par sprādziena bīstamu priekšmetu vai to atrodot, tam nepieskaroties, paziņot jebkuram izglītības iestādes darbiniekam vai 112.

73. Ja pret sevi vai citiem vērsta fiziska vai psiholoģiska vardarbība, nekavējoši paziņot pedagogiem vai citam Izglītības iestādes personālam, lūgt palīdzību pašvaldības policijai.

**XIV Drošība ārpus izglītības iestādes**

74. Uz ielas un ceļiem ievērot gājēju, velosipēdistu, motorolleru u. c. pārvietošanās līdzekļu satiksmes noteikumus.

75. Uz ūdens – peldēties tikai atbilstošās peldvietās vecāku vai vecāku pilnvaroto personu uzraudzībā.

76. Iestājoties salam, nestaigāt pa ledu, slidot tikai speciāli ierīkotās slidotavās.

77. Neaizskart nepazīstamus mājdzīvniekus (suņus, kaķus).

78. Neatsaukties nepazīstamu pieaugušo aicinājumiem doties līdzi.

**XV Atbildība par iekšējās kārtības noteikumu neievērošanu**

79. Izglītojamajiem, kuri pārkāpj iekšējās kārtības noteikumus, var tikt piemēroti:

79.1. aizrādījums;

79.2. brīdinājums;

79.3. rakstisks ziņojums vecākiem;

79.4. vecāku uzaicinājums uz skolu;

79.5. rājiens;

79.6. izslēgšana no Izglītības iestādes.

80. Par izglītības iestādes īpašuma un citu īpašumu bojāšanu izglītojamais un viņa vecāki ir pilnā apmērā materiāli atbildīgi par zaudējumiem, kas izglītojamā vainas dēļ nodarīti Izglītības iestādei vai citiem cilvēkiem.

81. Administratīvi vai krimināli sodāmus pārkāpumus Izglītības iestāde neizmeklē, bet ziņo par tiem tiesību sargājošām iestādēm.

**XVI Izmaiņas iekšējās kārtības noteikumos**

82. Izmaiņas iekšējās kārtības noteikumos var ierosināt pedagoģiskā padome, Izglītības iestādes padome.

83. Izmaiņas iekšējās kārtības noteikumos apstiprina Izglītības iestādes direktors.

*Iekšējie noteikumi apspriesti un pieņemti Rojas Mūzikas un mākslas skolas pedagoģiskās padomes sēdē Nr.1 2019. gada 16.augustā.*

*Līdz ar šo noteikumu apstiprināšanu spēku zaudē 2014. gada 27.augusta apstiprinātie “Rojas Mūzikas un mākslas skolas iekšējās kārtības noteikumi audzēkņiem”.*

Direktore Baiba Beraģe